作者:劉克莊
標題:賀新郎
內容:宣引東華去。似當年、文皇親擢，馬周徒步。殿上風霜生白簡，下殿扁舟已具。怎不與、官家留住。古有一言腰相印，誰教他、滿篋嬰鱗疏。還笏退，不回顧。新來邊報猶飛羽。問諸公、可無長策，少寬明主。攀檻朱雲頭雪白，流落如今底處。但一片、丹心如故。賴有越臺堪眺望，那中原、莫已平安否。風色惡，海天暮。